
Относно: Приемане на Наредба за изменение и допълнение на Наредбата за условията и реда за установяване на жилищните нужди на граждани, настаняване под наем и продажба на общински жилища, приета с решение на Общински съвет - Бургас по т. 6, Протокол №29/17 и 18.12.2009 г., изм. и доп. с решения на Общински съвет – Бургас по т. 7, Протокол №40/21 и 26.10.2010 г., по т. 16 и 17, Протокол №7/21 и 23.02.2012 г., по  т. 13, Протокол №14/30.10 и 01.11.2012 г., по т. 47, Протокол №25/25.06.2013 г. и Протокол  № №7/26.01.2016 г.
УВАЖАЕМИ ГОСПОДИН ПРЕДСЕДАТЕЛ,

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

На вашето внимание е предоставена за обсъждане и приемане Наредба за изменение и допълнение на Наредбата за условията и реда за установяване на жилищните нужди на граждани, настаняване под наем и продажба на общински жилища.
1. Причини, които налагат приемането на Наредба за изменение и допълнение на Наредбата за условията и реда за установяване на жилищните нужди на граждани, настаняване под наем и продажба на общински жилища: 
Този проект за изменение и допълнение на Наредбата за условията и реда за установяване на жилищните нужди на граждани, настаняване под наем и продажба на общински жилища (Наредбата) е изготвен след ревизия на условията за картотекиране, респ. настаняване в общински жилища по повод питания на граждани и след преценка на обстоятелствата, обосноваващи предлаганото изменение. Сред условията за картотекиране и заемане на общинско жилище по чл. 4, ал. 1 от Наредбата е изискването, определено в т. 10 за адресна регистрация по постоянен и настоящ адрес в населено място в община Бургас за всички членове на семейството. В случаите, когато семейството не е едночленно и не се свежда до заявителя, това условие се явява прекомерно. За установяване връзката на семейството (когато включва повече от един член) с община Бургас е достатъчна адресната регистрация по постоянен и настоящ адрес на един негов член. В действащата редакция разпоредбата на чл. 4, ал. 1, т. 10 не отговаря на житейски хипотези, които не са изолиран случай и препятства достъпа на лица с адресна регистрация по постоянен и настоящ адрес в община Бургас до общинско жилище поради встъпването им в брак или поради обявеното от тях съвместно съжителство с лица, чиято адресна регистрация не е на територията на община Бургас. 
С проекта се допълва съдържанието на понятието „семейство“, дадено в Допълнителните разпоредби на Наредбата. Предлаганото изменение на определението за „семейство“ е по-пълно и всеобхватно, има социална насоченост и кореспондира в по-голяма степен със статута на кандидатстващите за общинско жилище граждани. В понятието за „семейство“ са включени и пълнолетните деца, ако продължават да учат, до завършване на средното им образование. Горният възрастов праг - навършване на 20- годишна възраст е съобразен с дефиницията за „семейство“, дадена с действащ нормативен акт с ранг закон, а при определяне на пределната възраст, до която пълнолетните деца се считат за членове на семействата на своите родители, е отчетена и възможността им да кандидатстват самостоятелно за картотекиране и настаняване в общинско жилище. 
Проектът за изменение и допълнение на Наредбата предвижда максимален срок за настаняване и ползване на общинско жилище – за срок до 5 години, който може да бъде продължен, но еднократно с нова настанителна заповед за срок от още 5 години при условие, че наемателят и семейството му отговарят на условията за настаняване. Това предложение за допълнение в чл. 18, ал. 4 от Наредбата е продиктувано от факта, че общинските жилища, бидейки оборотни, предназначени за решаване на социални проблеми на гражданите следва да бъдат достъпни до възможно по-голяма част от тях. Предлаганото в този смисъл допълнение в Наредбата препятства ползването на общинските жилища от едни и същи лица без ограничение във времето. 
Настаняването на граждани се извършва в наличните общински жилища в поредност, установена с Наредбата. За отказа от заемането на съответните жилища, без основателна причина, в действащата Наредба не е предвидена съответна правна последица. Липсата на нормативно разрешение по въпроса налага допълването на Наредбата с новата ал. 3 на чл. 20. 
2. Целите, които се поставят:
Предлаганият проект на наредба цели усъвършенстване на уредбата в частта на условията за настаняване чрез редакция на гореспоменатия критерий, кореспондираща с житейските реалности. Проектът за изменение и допълнение на наредбата има за цел въвеждане на по-точна и ясна формулировка на употребените в нея понятия, както и постигане на пълнота в регламентация обществените отношения, предмет на Наредбата. 
3. Финансовите и други средства, необходими за прилагането на новата уредба:
 Прилагането на предлаганите изменения и допълнения с проекта на Наредба за изменение и допълнение на Наредбата за условията и реда за установяване на жилищните нужди на граждани, настаняване под наем и продажба на общински жилища не изисква финансови средства. 
4. Очакваните резултати от прилагането, включително финансовите, ако има такива: 
Очаква се прилагането на предлагания проект на Наредба за изменение и допълнение на Наредбата за условията и реда за установяване на жилищните нужди на граждани, настаняване под наем и продажба на общински жилища да облекчи гражданите, кандидатстващи за настаняване в общински жилища, както и да подобри работата на общинската администрация. 
5. Анализ за съответствие с правото на Европейския съюз: 
Предлаганият проект на Наредба за изменение и допълнение на Наредбата за условията и реда за установяване на жилищните нужди на граждани, настаняване под наем и продажба на общински жилища е с правно основание чл. 21, ал. 2 от ЗМСМА и чл. 45а и чл. 46, ал. 1, т. 9 от Закона за общинската собственост. Проектът е съобразен с европейското законодателство - Регламент (ЕО) № 1082/2006 г. на Европейския парламент и на Съвета и Европейската харта за местно самоуправление, както и с разпоредбите и целите на националното и местно законодателство.
В изпълнение на чл. 26, ал. 3 и ал. 4 от Закона за нормативните актове, предложеният проект на Наредба за изменение и допълнение на Наредбата за условията и реда за установяване на жилищните нужди на граждани, настаняване под наем и продажба на общински жилища ведно с мотивите за приемането му е оповестен на интернет - страниците на Община Бургас и на Портала за обществени консултации. В предоставения 30 - дневен срок, предложения по проекта не са постъпили. 
Предвид изложеното и на основание чл. 21, ал. 1, т. 8  и ал. 2 от Закона за местното самоуправление и местната администрация във вр. с чл. 45а и чл. 46, ал. 1, т. 9 от Закона за общинската собственост, предлагам Общински съвет – Бургас да вземе следното
РЕШЕНИЕ:

Приема Наредба за изменениe и допълнение на Наредбата за условията и реда за установяване на жилищните нужди на граждани, настаняване под наем и продажба на общински жилища, приета с решение на Общински съвет - Бургас по т. 6, Протокол №29/17 и 18.12.2009 г., изм. и доп. с решения на Общински съвет – Бургас по т. 7, Протокол №40/21 и 26.10.2010 г., по т. 16 и 17, Протокол №7/21 и 23.02.2012 г., по  т. 13, Протокол №14/30.10 и 01.11.2012 г., по т. 47, Протокол №25/25.06.2013 г. и Протокол           № №7/26.01.2016 г., както следва:
§ 1. В чл. 4 се правят следните изменения и допълнения: 
1. В алинея 1 думите „когато всички“ се заменят с „които“; 
2. В ал. 1, точка 10 се изменя така: 
„нуждаещият се от жилище гражданин, а когато семейството на кандидатстващия за настаняване включва повече от един член, поне един има постоянен и настоящ адрес в населено място в община Бургас през последните пет години без прекъсване и действително живее на последно заявения настоящ адрес. Това правило не се прилага за кандидатстващите за настаняване граждани, когато настаняването им в друго населено място през последните пет години е придружено от регистриране на постоянен или настоящ адрес в това място поради: 
а) командироване за изпълнение на военна служба в друго населено място или извън територията на страната съгласно Закона за отбраната и въоръжените сили на Република България; 
б) временно настаняване в специализирани институции или специални училища за предоставяне на социални услуги; 
в) задължително настаняване за лечение в лечебни заведения по Закона за здравето и др. закони; 
г) обучение в друго населено място или извън страната.“ 
§ 2. В чл. 7 се правят следните изменения и допълнения: 
1. В алинея 3: 
а) създава се нова т. 12: 
„12. удостоверение от учебно заведение за пълнолетно дете, че е записано като ученик, а за новата учебна година – в срок до 31.10.“; 
б) досегашната т. 12 става т. 13; 
в) досегашната т. 13 става т. 14. 
2. В алинея 4 след думите „удостоверения по т. 1 и 2“ се добавя „и 5“, думата „Дирекция“ се заменя с „дирекции“ и след думите „Местни приходи от данъци, такси и реклама“ се добавят „и „Гражданска регистрация на населението“; 
3. В ал. 6, изречение второ думата „нотариално“ се заличава. 
§ 3. В чл. 18 се правят следните изменения и допълнения: 
1. В алинея 1 думите „ал. 5“ се заменят с „ал. 4“. 
2. В алинея 4 се създава изречение второ: „При изтичане на срока на настаняване наемното правоотношение може да бъде продължено еднократно за срок до 5 (пет) години, ако наемателят отговаря на условията за настаняване под наем в общинско жилище.“ 
§ 4. В чл. 20 се правят следните изменения и допълнения: 
1. В алинея 1 думата „само“ се заличава. 
2. Създава се нова ал. 3: 
„(3) Ако настаненият или семейството без основателна причина не заеме определеното жилище в едномесечен срок от влизане в сила на заповедта за настаняване, същата подлежи на отмяна.“ 
3. Досегашната ал. 3 става ал. 4 и изречение второ се изменя така: „Пренастаняването се извършва при наличие на свободни жилища за остатъка от наемния срок, определен със заповедта.“ 
4. Досегашната ал. 4 става ал. 5 и изречение второ от нея се изменя така: „В случай че наемателите не направят искане в посочените срокове, кметът на общината издава служебно настанителна заповед за жилище, отговарящо на нормите за настаняване, за остатъка от наемния срок, определен със заповедта.“ 
5. Досегашната ал. 5 става ал. 6. 
§ 5. В чл.36а, ал. 1, точка 9 думите „чл. 20, ал. 4“ се заменят с „чл. 20, ал. 5“. 
ДОПЪЛНИТЕЛНИ РАЗПОРЕДБИ
§ 6. Параграф 1 на ДР на Наредбата за условията и реда за установяване на жилищните нужди на граждани, настаняване под наем и продажба на общински жилища се изменя така: 
„§ 1. По смисъла на тази наредба:
 1. „Жилище” е съвкупност от помещения, покрити и/или открити пространства, обединени функционално или пространствено в едно цяло за задоволяване на жилищни нужди. 
2. „Жилищна площ” е сборът от площите на помещенията в жилището с основно предназначение - дневни, спални, детски стаи и столови (без кухни-столови), измерени по контура на съответните вертикални конструктивни елементи - стени и колони. 
3. „Млади семейства” са семейства, в които двамата съпрузи не са навършили 35 години към датата на настаняването. 
4. „Полезна площ на жилището” е сумарната площ на всички помещения в него, мерена по вътрешните зидарски очертания на стените, и цялата площ на балкони, лоджии, веранди и тераси, с изключение на площта, заета от ограждащите и разпределителните стени на жилището, и площта на складовите помещения – изба, мазе, барака и таван. 
5. „Самотни родители на непълнолетни деца” по смисъла на тази наредба са родители, които поради вдовство, развод или несключване на брак се грижат сами за отглеждане на непълнолетните си деца. 
6. „Семейството” включва: 
а) съпрузите, ненавършилите пълнолетие деца, както и навършилите пълнолетие, ако продължават да учат, до завършване на средното им образование, но не по-късно от навършване на 20-годишна възраст (родени, припознати, осиновени, доведени, заварени) с изключение на сключилите брак; 
б) съвместно живеещи родители без сключен граждански брак, които съжителстват на един настоящ адрес, техните ненавършили пълнолетие деца, както и навършилите пълнолетие, ако продължават да учат, до завършване на средното им образование, но не по-късно от навършване на 20-годишна възраст (родени, припознати, осиновени) с изключение на сключилите брак; 
в) родителят и неговите/нейните ненавършили пълнолетие деца, както и навършилите пълнолетие, ако продължават да учат, до завършване на средното им образование, но не по-късно от навършване на 20-годишна възраст (родени, припознати, осиновени) с изключение на сключилите брак.“  

§ 7. Параграфи 2, 3, 4, 5 и 6 се заличават. 
ПРЕХОДНИ И ЗАКЛЮЧИТЕЛНИ РАЗПОРЕДБИ
§ 8. В ПЗР на Наредбата за условията и реда за установяване на жилищните нужди на граждани, настаняване под наем и продажба на общински жилища се правят следните изменения: 
1. Досегашният § 7 става § 2. 
2. Досегашният § 8 става § 3 и се правят следните изменения: 
а) в ал. 1 думите „по §8 ал. 2“ се заменят с „по §3 ал. 2“. В изречение второ думите „в срока по ал. 2 на параграф 8“ се заменят с „в срока по ал. 2 на параграф 3“; 
б) в ал. 4 думите „в срока по ал. 2 на параграф 8“ се заменят с „в срока по ал. 2 на параграф 3“. В изречение второ думите „по §8 ал. 2“ се заменят с „по §3 ал. 2“; 
в) в ал. 5 думите „по §8 ал. 2“ се заменят с „по §3, ал. 2“. 
3. Досегашният § 9 става § 4. 
4. Досегашният § 10 става § 5. 
5. Досегашният § 11 става § 6. 
6. Досегашният § 12 става § 7.
Приложения: 
1. Извадка от интернет-сайта на Община Бургас;
2. Извадка от портала за обществени консултации.
ДИМИТЪР НИКОЛОВ

КМЕТ НА ОБЩИНА БУРГАС

